Begrepet misligholdsbeføyelser er en fellesbetegnelse på krav kjøper kan rette mot selger når det foreligger en mangel. Det er flere alternativer: Prisavslag Prisavslag innebærer et avslag i kjøpesum tilsvarende hva det koster å utbedre, evt. tilsvarende redusert verdi. Ved utmåling av prisavslag skal rimeligste nødvendige utbedringsmetode legges til grunn. Dersom kjøper er av den oppfatning at et mer kostbart alternativ er nødvendig, er det kjøper som eventuelt må sannsynliggjøre at det rimeligste alternativet ikke er forsvarlig eller tilstrekkelig. Alder- og standardhevingsfradrag Alder- og standardhevingsfradrag innebærer at det ved utmåling av prisavslag gjøres fradrag for oppgraderinger. Bakgrunnen for slikt fradrag er at kjøper ikke skal få en fordel ved at eiendommen settes i bedre stand enn det forventbare.